Document ID: 31990L0533

Title and Content:
***** ΟΔΗΓΙΑ ΤΟΥ ΣΥΜΒΟΥΛΙΟΥ της 15ης Οκτωβρίου 1990 για την τροποποίηση του παραρτήματος της οδηγίας 79/117/ΕΟΚ περί απαγορεύσεως της θέσεως σε κυκλοφορία και της χρησιμοποιήσεως φυτοφαρμακευτικών προϊόντων που περιέχουν ορισμένες δραστικές ουσίες (90/533/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 79/117/ΕΟΚ του Συμβουλίου της 21ης Δεκεμβρίου 1978 περί απαγορεύσεως της θέσεως σε κυκλοφορία και της χρησιμοποιήσεως φυτοφαρμακευτικών προϊόντων που περιέχουν ορισμένες δραστικές ουσίες (1), όπως τροποποιήθηκε τελευταία από την οδηγία 89/365/ΕΟΚ (2), και ιδίως το άρθρο 6 παράγραφος 3, την πρόταση της Επιτροπής, Εκτιμώντας: ότι η οδηγία 79/117/ΕΟΚ προβλέπει ότι το περιεχόμενο του παραρτήματος πρέπει να τροποποιείται τακτικά ώστε να λαμβάνονται υπόψη οι εξελίξεις στις επιστημονικές και τεχνικές γνώσεις· ότι έχει αποδειχθεί ότι οι χρήσεις του dinosebe, του οξικού εστέρα και των αλάτων του στα φυτοφαρμακευτικά προϊόντα ενδέχεται να έχει επικίνδυνες συνέπειες για την υγεία του ανθρώπου και των ζώων, καθώς και υπερβολικά δυσμενή επίδραση στο περιβάλλον· ότι έχει επίσης αποδειχθεί ότι η χρήση των binapacryl και captafol στα φυτοφαρμακευτικά προϊόντα μπορεί να έχει επικίνδυνες συνέπειες για την υγεία του ανθρώπου και των ζώων· ότι έχει επίσης αποδειχθεί ότι οι χρήσεις των dicofol, μηλεϊνικού υδραζιδίου και quintozene, που δεν πληρούν ορισμένα κριτήρια καθαρότητας μπορεί να έχουν επικίνδυνες συνέπειες για την υγεία του ανθρώπου και των ζώων, καθώς και υπερβολικά δυσμενή επίδραση στο περιβάλλον· ότι, δεδομένου του παρόντος σταδίου εναρμονίσεως σύμφωνα με την οδηγία 79/117/ΕΟΚ, τα κράτη μέλη μπορούν να απαγορεύσουν τη διάθεση στην αγορά και τη χρήση ουσιών μη περιλαμβανομένων στο παράρτημα της οδηγίας, ή ουσιών με ποσοστό καθαρότητας ανώτερο από το εκεί ανάφερόμενο για τις ουσίες αυτές, εφόσον τηρούνται οι διατάξεις της συνθήκης καθώς και οι γενικές αρχές του δικαίου, ιδίως οι αρχές της αναλογικότητας και της μη διακρίσεως · ότι πρέπει συνεπώς να συμπληρωθεί το παράρτημα της οδηγίας 79/117/ΕΟΚ, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Στο παράρτημα της οδηγίας 79/117/ΕΟΚ, στήλη «Γ. Άλλες ενώσεις» , προστίθεται το ακόλουθο κείμενο: «5. dinosebe, ο οξικός εστέρας και τα άλατά του 6. binapacryl 7. captafol 8. dicofol που περιέχει λιγότερο του 78 % p, p'-dicofol ή περισσότερο από 1 g/kg DDT και σχετικά με το DDT ενώσεων 9. α) μηλεϊνικό υδραζίδιο και τα άλατά του εκτός από τα άλατά του με χολίνη, κάλιο και νάτριο β) άλατα του μηλεϊνικού υδραζιδίου με χολίνη, κάλιο και νάτριο που περιέχουν περισσότερο από 1 mg/kg ελεύθερης υδραζίνης εκφραζόμενο με βάση το ισοδύναμο οξέος 10. quintozene που περιέχει περισσότερο από 1g/kg HCB ή περισσότερο από 1 g/kg πενταχλωροβενζολίου.» Άρθρο 2 Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία το αργότερο στις 30 Σεπτεμβρίου 1991 για την ένωση που αναφέρεται στο σημείο 8 της οδηγίας 79/117/ΕΟΚ, όπως τροποποιήθηκε από την παρούσα οδηγία, και στις 31 Δεκεμβρίου 1990 για τις άλλες ενώσεις. Πληροφορούν αμέσως την Επιτροπή σχετικά. Οι διατάξεις που θεσπίζονται δυνάμει του πρώτου εδαφίου παραπέμπουν ρητά στην παρούσα οδηγία. Άρθρο 3 Η παρούσα οδηγία απευθύνεται στα κράτη μέλη. Λουξεμβούργο, 15 Οκτωβρίου 1990.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 2825
4415
2090
2014
802
525

EuroVoc IDs (Expanded): 2825
4415
2090
2014
802
525

Dataset Source: meu

Split: train